ગુજરાતનાં મુખ્યપ્રધાન આનંદીબહેન પટેલ આંદોલન સંદર્ભે કોઈ સમાધાનકારી માર્ગ કાઢવા સૌરાષ્ટ્રના પાટીદાર આગેવાનો પર ભરોસો રાખીને આગળ વધી રહ્યાં છે. સિદસર મંદિર ટ્રસ્ટના ઉપપ્રમુખ જેરામભાઈ પટેલે સરકાર અને જેલમાં બંધ પાટીદાર અનામત આંદોલન ‘પાસ’ના કન્વીનર હાર્દિકની ટીમ વચ્ચે સેતુ બનવાના પ્રયાસો કર્યા હતા પણ ધારી સફળતા મળી ન હતી. આથી સૌરાષ્ટ્રના દિગ્ગજ નેતા અને પાટીદાર સાંસદ વિઠ્ઠલભાઈ રાદડિયાને સરકારે મેદાનમાં ઉતાર્યા છે. જોકે સૌરાષ્ટ્રના પાટીદાર યુવાનોમાં અનામતને લઈને ભારે આક્રોશ જોવા મળી રહ્યો છે. ર૪ ફેબ્રુઆરીએ સિદસરથી નીકળેલી પાટીદાર એકતાયાત્રામાં ઠેરઠેર હજારો લોકો ઉમટી રહ્યાં છે. આ યાત્રાથી અનામતની માગ બળવત્તર બની રહી છે.